રેલવેના પાટા નંખાયા ત્યારે તે જુદા પ્રકારની કાર્યદક્ષતા હતી. ફક્ત રેલવે નાખવાથી જ અંગ્રેજોને ફાયદો થયો હતો. પણ આગળ જતા રેલવેને પોતાને કાર્યદક્ષ બનાવવી રહી. ચીને બૂલેટ ટ્રેનો દોડાવાનું શરૂ કર્યું. તેમાં એફિશિયન્સી છે જ, પણ વધારે એફિશિયન્સી બૂલેટ ટ્રેનના નિર્માણમાં પણ હાંસલ કરી છે. બહુ ઝડપથી બૂલેટ ટ્રેન નાખી દેવી તે ચીન શીખી ગયું છે. ચીન જોશમાં આવીને દરેક કામમાં ઝડપ અને દક્ષતા દાખવી રહ્યું છે. બિલ્ડિંગ તોડી નાખવા બ્લાસ્ટિંગ થાય છે અને એક સાથે સેંકડો જેસીબી અને ટ્રકો કામ લગાડીને ગણતરીના કલાકોમાં કાટમાળ હટાવી દેવાય છે.